Șoferul mașinii implicate în accidentul produs joi la o trecere de cale ferată din județul Cluj nu avea permis de conducere, iar autoturismul era radiat din circulație, potrivit polițiștilor clujeni. În urma accidentului, două persoane au murit, iar traficul feroviar a fost blocat. Momentul impactului a fost surprins de camera instalată pe locomotiva trenului.

Potrivit reprezentanților IPJ Cluj, bărbatul de 45 de ani, aflat la volanul mașinii implicate în accidentul din localitatea Gârbău, nu avea permis de conducere, iar autoturismul cu care se deplasa era radiat din circulație, relatează Mediafax.

Oamenii legii au mai stabilit că accidentul s-a produs după ce șoferul nu s-a asigurat la trecerea de cale ferată, care era semnalizată prin indicatoare rutiere.

Mașina a fost suprinsă de trenul privat IR 15039, care circulă pe ruta Cluj-Oradea.

În urma impactului, șoferul mașinii și celălalt pasager, încă neidentificat, au murit.

Circulația feroviară pe magistrala 300, între Cluj și Oradea, a fost întreruptă pentru efectuarea cercetărilor la fața locului.